AS BABAYLAN NO ESPERTAR DA CONCIENCIA FEMINISTA

Profesora Fe Buenaventura-Mangahas[footnoteRef:1] [1:  A autora é Profesora Emérita de Historia na Escola Universitaria de St. Scholastica en Manila e na actualidade ocupa un posto no consello da Comisión Histórica Nacional das Filipinas.] 

Tradución do tagalog ao inglés de Daryl Leyesa
Tradución do inglés ao galego de María Reimóndez

A primeira vez que oín a palabra “babaylan” foi en 1987. Intrigoume o que dixo un orador nunha conferencia sobre “O papel das mulleres na historia das Filipinas”, impulsada polo Centro de Estudos das Mulleres da Universidade das Filipinas. O orador, Zeus A. Salazar[footnoteRef:2], comentou que todas as presentacións da conferencia se fixeran dende a perspectiva do feminismo e que, xa que logo, eran occidentais ou simplemente importadas dos Estados Unidos e de Europa. Defendía que non estaba enraizadas no babaylanismo, a conciencia propia (e anterga) das devanceiras filipinas. [2:  Nota de María Reimóndez (MR): Zeus Atayza Salazar, nacido en 1934, é un historiador, antropólogo e filósofo da historia filipino coñecido por ser o “pai da nova historiografía filipina”, entre outras cousas por defender a perspectiva denominada Pantayong Pananaw ou perspectiva endóxena (do nós).] 

Algunhas feministas quedaron moi impactadas durante a conferencia. Razoaban que o feminismo forma parte das realidades concretas dos tempos actuais. O babaylanismo perdérase e, de perdurar, era feble e non podía responder aos problemas actuais das mulleres filipinas. Afirmaban que as teorías actuais do feminismo liberal, feminismo marxista, feminismo radical (e eu engado tamén o feminismo posmoderno) son suficientes para explicar e ofrecer unha solución aos problemas das mulleres no contexto actual.
O convite a esta conferencia chega, pois, no momento axeitado[footnoteRef:3] dado que me permite compartir as miñas pescudas inicias sobre o fado das babaylan durante a revolución de 1896[footnoteRef:4] e a ocupación estadounidense (1898-1913). Desapareceu a tradición do babaylanismo ou morreu na conciencia das mulleres de hoxe en día? Ou ben a conciencia babaylan evolucionou? Cómpre que revisemos brevemente quen é a babaylan no seu sentido indíxena e que destino correu na nosa historia. [3:  Esta palestra foi impartida por primeira vez na BAKAS Conference do 2015 e logo revisada para o foro organizado pola oficina de xénero de Diliman sobre “Peminismong Babaylan” (feminism babaylan, un foro sobre feminismo celebrado o 29 de Agosto de 2017 na Facultade de Ciencias Sociais e Filosofía da Universidade das Filipinas Diliman.]  [4:  Nota de Daryl Leyesa (DL): Esta é a revolución que buscaba poñer fin a 300 anos de colonización Española.] 


Unha ollada retrospectiva a quen son as babaylan 
O contexto orixinal das babaylan é moi importante. Na orde social durante os tempos comunitarios primitivos había catro tipos de líderes ou piares recoñecidos pola sociedade que xestionaban a orde, o benestar e a comodidade da barangay (comunidade).
En primeiro lugar estaba e datu que estaba ao cargo do traballo e dos recursos naturais da comunidade. E datu aplicaba as leis, dirimía conflitos e coordinaba as preocupacións internas e externas da comunidade. En segundo lugar estaba e panday, que eran persoas coñecidas por dedicárense á ferrería ou a fabricar armas, buques, casas e apeiros de labranza, para a casa, para os rituais e semellantes. En terceiro lugar estaban es bagani, que eran guerreires, protectories ou soldados. O seu papel era ter en conta a paz e defender as barangays des inimigues. En cuarto lugar estaba a babaylan, que posuían o coñecemento sobre o medio, a cultura e a fe. O papel das babylan era conservar a comunidade como unidade e por iso eran as persoas consideradas líderes espirituais, sandadoras, contacontos, asesoras, pacificadoras, visionarias ou mesmo persoas capaces de predicir o futuro.[footnoteRef:5] [5:  Nota de MR: Todos estes termos son neutros dende o punto de vista gramatical na lingua orixinal, se ben por uso social enténdense como masculinos os tres primeiros e o último en feminino.] 

Na perspectiva das antepasadas, o mundo estaba integrado por tres niveis ou dimensións: (1) o ceo da Divindade Creadora (Bathalang Maykapal), xunto cos demais seres divinos e espíritos, (2) a xente, a terra/territorio e a natureza e (3) o submundo (no que habitan as criaturas malignas e escuras). Crían que cumpría recoñecer o poder infinito da Creadora representada polo Sol de onde provén toda a vida da Terra. Cumpría respectar e non anoxar as divindades e espíritos que protexían a natureza. Mesmo cumpría evitar e aplacar os espíritos malignos que andan vagan pola terra con rituais, ofrendas de comida e oracións. Durante os terremotos ou tifóns, as comunidades tamén realizaban rituais. Tiñan ritos para axotar os malos espíritos que provocan enfermidades. Tiñan ritos para as vodas, os embarazos, os partos; para a sementeira, a colleita, a pesca ou mesmo para entrar na batalla. Todo isto tiña como obxectivo solicitar a protección e o coidado da Creadora coa axuda das divindades e espíritos.
A babaylan era a persoa máis importante á hora de oficiar as cerimonias de todos estes rituais porque tiña a capacidade de comunicar coa Creadora e coas divindades e espíritos. Co seu coñecemento do mundo, da galaxia e das estrelas, do eido das persoas e da natureza no noso planeta... só a babaylan podía resolver problemas que estaban para alén das capacidades dos outros tres líderes: datu, panday e bagani. Por exemplo, a babaylan sabía cales eran as mellores menciñas para curar certas enfermidades. A babaylan sabía se a enfermidade era só dor física ou se había tamén, se cadra, algunha causa emocional ou psicolóxica. A babaylan tiña un profundo entendemento dos actos da natureza e por iso tamén se consultaba con ela cando comezar co cultivo, coa colleita, cando pescar ou ir á batalla. A comunidade tiña tremenda confianza nos rituais oficiados pola babaylan, sobre todo á hora de pedir protección ante andazos, terremotos, tifóns e cando había que enfrontarse a espíritos ou inimigos. Os rituais de agradecemento e as celebracións tamén traían gozo á comunidade.
As babaylan eran principalmente mulleres e raramente homes. Para poderen desempeñar estas funcións precisaban contar con coñecementos de medicina, rituais e sensibilidade espiritual. Isto amosa a importancia das mulleres nas comunidades indíxenas. Polo tanto, as mulleres, en tanto que babaylan, tiñan igual ou mesmo máis poder ca o resto de líderes, datu, panday e bagani, porque o seu papel penetraba os tres niveis do mundo (superior, intermedio e baixo). Exercía a súa función nun espazo máis amplo, como líder espiritual, curandeira ou bardo, asesora, pacificadora, etc. Non estaba confinada á casa, ao agro ou ao lugar espiritual. Máis ben, toda a comunidade era un espazo aberto para ela.
Unha vasilla funeraria escavada nunha cova na illa de Manunggul (na provincia de Palawan, no ano 870 a.C.)[footnoteRef:6] constitúe un material artístico e elaborado que representa as crenzas indíxenas nas cales as babaylan desempeñaban un papel central. O gravado desta vasilla amosa a crenza no alén, que dende a perspectiva das babaylan (segundo os tres niveis do mundo), estaba conectado e non separado da vida na Terra na súa totalidade. [6:  Nota MR: As Kuwebang Tabon son unha serie de covas situadas ao norte de Quezón, na illa de Palawan, onde se escavaron vinte e nove covas, se ben se sabe que existen duascentas quince, como xacementos prehistóricos. É aí onde se atoparon algúns dos restos humanos máis antigos descubertos nas Filipinas, como son o chamado “home de Tabón”.] 


As babaylan durante a colonización española: a pugna entre os bos e malos espíritos
Segundo Antonio Pigafetta, o cronista de Magalláns, durante o primeiro encontro entre as babaylan e os españois[footnoteRef:7], estes ficaron estupefactos (por non dicir que levaron un choque cultural) polos rituais que presenciaron. Unha anciá, “una vieja”, lideraba as cerimonias que a poboación local denominaba “pag-aanito” ou “facer unha ofrenda”. Escribiu:  [7:  Nota MR: utilizarei o masculino para falar do concepto histórico, é dicir, dos colonizadores (maioritariamente homes e identificados polo nome do Estado do que proviñan).] 

Durante este tiempo, la primera habla al sol con una voz ronca, en tanto que la otra le responde. Después de esto se ofrece un vaso de vino a la primera, que lo toma, sin cesar de bailar y de dirigirse al sol. Se lo acerca cuatro o cinco veces a la boca, fingiendo que quiere beber, pero el líquido lo desparrama sobre el corazón del cerdo. Devuelve en seguida la taza y entonces le pasan una lanza, que agita, siempre bailando y hablando, y la endereza varias veces contra el corazón del cerdo, al que al fin atraviesa de parte a parte, con un golpe rápido y bien dirigido. Tan luego como retira la lanza de la herida, cierran ésta y la curan con hierbas medicinales. Durante todas estas ceremonias permanece alumbrada una antorcha, que la vieja que ha herido al cerdo coge y mete en su propia boca para apagarla. La otra vieja humedece el extremo de su trompeta en la sangre del cerdo, con la cual va tocando y ensangrentando la frente de los asistentes, comenzando por su marido; pero no se dirigió a nosotros [footnoteRef:8] (Pigafetta 1521, 72). [8:  Nota MR: Recuperei o fragmento orixinal, máis cómpre anotar as diferentes versións traducidas deste. É curioso que a tradución deste fragmento ao tagalog, na versión de Leyesa diga: “Tras o baile e o canto, tras beber o viño, rezar adorando o sol, a vella agarrou un obxecto afiado e con el matou o porco e logo mollou a punta do corno que levaba no sangue do porco. Co corno, marcou con sangue a fronte do seu home, da outra muller que a acompañaba no ritual e do resto que alí Estaban. Pero non nolo fixo a nós”. A tradución ao inglés do orixinal en castelán que se cita nas referencias do artigo indica o seguinte: “A cup of wine is presented to her of the horns, and she dancing and repeating certain words, while the other answers her, and making pretense four or five times of drinking the wine, sprinkles it upon the heart of the hog. Then she immediately begins to dance again. A lance is given to the same woman. She shaking it and repeating certain words, while both of them continue to dance, and making motions four or five times of thrusting the lance through the heart of the hog, with a sudden and quick stroke, thrusts it through from one side to the other. The wound is quickly stopped with grass. The one who has killed the hog, taking in her mouth a lighted torch, which has been lighted throughout that ceremony, extinguishes it. The other one dipping the end of her trumpet in the blood of the hog, goes around marking with blood with her finger first the foreheads of their husbands, and then the others; but they never came to us”.
] 

Isto dá boa conta do moi perceptivas que eran as babaylan. Inmediatamente, a muller explica a quen a acompaña que quen acababa de ten os “dentes brancos” e, xa que logo, son persoas foráneas.
Outro cronista de Miguel López de Legaspi foi Miguel de Loarca, que escribiu[footnoteRef:9]: “traen vn puerco viuo alii y mugha comida Adregada y cantando Ella sus cantares ynuoca Al demonio y el le aparege muy galano, con vn vestido todo de oro y Despues le entra en el cuerpo y la deRueca en el suelo y la hage heghar espumarajos por la uoca como quien tiene El demonio en el cuerpo” (Loarca 1582). Aínda así, asociaba a tal posesión coa capacidade das babaylan de curar as persoas enfermas, advertir de acontecementos futuros e salvar a quen está no inferno[footnoteRef:10]. [9:  Nota MR: Na tradución do tagalog: “Tras moito danzar e cantar, a baylana [variante de babaylan], a quen posuía o demo, botábase no chan botando escuma pola boca”. Novamente recuperei o texto orixinal en castelán antigo.]  [10:  Nota MR: Aínda que no orixinal en tagalog está entre aspas, coma se fose unha cita literal, foi imposible localizar esta frase exacta no orixinal en castelán antigo. Dado que si constitúe un resumo de cuestións que trata Miguel de Loarca no seu texto, decidín deixar esta frase como está, pero sen poñela como cita literal, que non parece ser.] 

Algo semellante tamén o comenta Frei Francisco Ignacio Alcina, un frade destinado a Samar. Segundo el, a daetan (outro nome para as babaylan nesa rexión)[footnoteRef:11] era a “persoa próxima á bathala (deuses)”. Xa que logo, “é unha persoa que pode mediar entre os espíritos e os humanos, por iso a xente enferma ou que ten necesidade vai á daetan”.[footnoteRef:12] [11:  Nota MR: Na illa de Samar (a terceira en tamaño das Filipinas) fálase a lingua waray, de aí as diferentes denominacións.]  [12:  Nota MR: Malia atopar o orixinal de Alcina, non fun quen de localizar estes fragmentos concretos, así que traducín a partir do inglés de Leyesa.] 

Loarca [footnoteRef:13]engadiu: “Coa axuda da daetan, as persoas, familias e toda a comunidade pedían ‘colleitas prósperas e vizosas’, ‘que se eliminase o andazo que provocaba que as inundacións do río’, ‘as divindades baixaban e posuían a daetan para que predixese o futuro, curase as persoas enfermas e acompañase as que estaban morrendo para pasar á vida futura’”. Tamén Alcina observaba que os pobos antigos das illas tiñan unha idea vaga de Deus... Mais o que si tiñan era unha idea dos espíritos malos e bos que aplacaban mediante rituais. (Martin-Meras 1975). [13:  Nota MR: Así no orixinal en tagalog, se ben pode que se refira a Alcina, dado que Loarca non menciona a palabra daetan ao non visitar as zonas onde se usaba este termo para as babaylan.] 

Polo tanto, non é certo que as babaylan fosen mangkukulam ou bruxas (había bruxas, pero eran outras). Fíxose habitual chamarlles bruxas sobre todo porque os frades se referían así a elas nos seus escritos durante os momentos álxidos de conflito nos territorios dos que querían apropiarse para a coroa española e para a igrexa católica. Naquela altura, a Inquisición seguía fresca nas mentes dos misioneiros europeos (incluídos os españois) e nesta as bruxas, mulleres, eran perseguidas. Despois de torturalas e facer que admitisen que eran bruxas, aforcábanas en público por blasfemia e falla de fe en deus. Nas Filipinas, as babaylan eran o maior obstáculo ao proceso de reduccion (o proceso de establecer pueblo[footnoteRef:14]) e o cristianismo. Seguiron opoñéndose ao adoutrinamento dos frades e non seguían as prohibicións que pretendían impoñerlles. Os frades odiábanas e lanzaban diferentes acusacións e propaganda negativa cos apelativos “bruja, anitera, maldita mujer, diabolica” e moitos máis. [14:  Nota MR: Estas palabras están en castelán, sen acentuar e sen declinar en canto ao plural, no orixinal en tagalog dado que representan a violencia colonial e imposición de estruturas nas culturas locais.] 

Entrementres, os datu, panday, bagani recibían con facilidade postos no goberno colonial español. Mesmo axudaban a buscar a localizar babaylan. Neste estado de división do que antes eran comunidades unidas, as covas e lugares de ritual das babaylan eran asediados con facilidade. Estes lugares (os altares, símbolos das divindades e outros obxectos) eran destruídos de xeito violento por parte dos misioneiros diante do pobo, a quen convencían de que non sería alcanzado por un lóstrego nin habería terremotos despois do ataque dos frades. Como as babaylan e as súas achegadas seguían liderando as revoltas, os frades cada vez se volvían máis vingativos e violentos: cando as atrapaban azoutábanas na praza pública; botábanas a zonas remotas para que as violasen e mesmo unha foi espetada nunha cana de bambú para que a comesen os crocodilos (que os pobos locais sempre contemplaran como amigos e parte da natureza)[footnoteRef:15]. Os artigos de Milagros Guerrero (2000), Carolyn Brewer (2001) e de min mesma (2000) relatan estas cuestións. [15:  Nota MR: É interesante como as feministas filipinas recuperaron e repararon a violencia extrema contra as babaylan, en particular o feito de seren tiradas aos crocodilos en libros tan rebeldes como o volume de Lily S. Mendoza e Leny Mendoza Strobel Back from the Crocodile's Belly: Philippine Babaylan Studies and the Struggle for Indigenous Memory (2013).] 

Para evitar o exterminio, moitas babaylan fuxiron ás montañas. Algunhas uníronse á confradia que promovía a Igrexa, en particular aquelas dedicadas á virxe María. Alí se agochaban como “manang”[footnoteRef:16] ou “hermana”. Algunhas servían como “tagapagpa-Hesus” ou mulleres bieitas que logo estableceron os seus propios grupos ou ordes coma as Beatas Tercianas de San Agustin (1725; agora coñecidas como La Consolacion College), que foi establecida por parte de irmás da familia de Talampaz de Calumpit, Bulacan e do Beaterio de Compania de Jesus (agora coñecidas como RVM Sisters of St. Mary’s College) que foi establecida por Madre Ignancia del Espiritu Santo en 1747 (Mangahas 2006, 41). [16:  Nota MR: Leyesa informa de que manang é, en realidade, unha derivación do castelán “hermana” e que hoxe en día mesmo se usa para referirse ás irmás (en sentido familiar) maiores.] 

As seguintes revoltas lideradas por babaylan teñen que incluírse na lista de levantamentos contra a colonización española (Guerrero 2000, 170, 175-176):[footnoteRef:17] [17:  Nota MR: Unha vez máis queda de manifesto que a historia patriarcal/oficial deixa fóra as rebeldías das mulleres.] 

Revoltas babaylan
· 1599      Silongan ou Sirongan en Mindanao
· 1599      Dapungay en Cebu, Negros, Panay
· 1607     Caguenga no Val do Cagayan
· 1609     Cariapa en Bohol
· 1615     Babaylan sen nomear de Batabag, Bolo, Pilitan e Abuatan en Cagayan
· 1645      Yga en Gapan, Nueva Ecija que tamén se autodenominaba “Santa Maria”
· 1663      Tapar en Oton, Iloilo, un/ha “bayot” ou “asog” que se autodenominaba “Santisima Trinidad”[footnoteRef:18] [18:  Nota MR e Leyesa: Estas palabras representan o diferente entendemento das identidades de xénero e a orientación sexual nas culturas orixinarias das Filipinas. Bayot adoita usarse, en terminoloxía occidental, para referirse a homes cisxénero que manteñen relacións sexuais con outros homes e que performan un xénero próximo á feminidade. Asog, pola contra, é un nome para as babaylan que, en terminoloxía occidental, serían mulleres trans. A participación de ambos grupos no concepto das babaylan reforza a centralidade da identidade feminina desta figura.] 

· 1685       35 babylan mulleres e 11 homes (sen nome) en Bolinao, Pangasinan
Os xesuitas rexistraron a reacción dunha babaylan á colonización española. Nunha dalit (canción e baile), Cariapa de Bohol (1609) expresou as seguintes advertencias en canto ao destino das babaylan no tempo futuro. As súas palabras, escritas orixinalmente en bisaia e traducidas por Rogelio Mangahas ao tagalog dicían así:
Bayabarico ha nagbanua                       As nosas terras cambiarán,
Balunco ha bagcabayon;                        serán ocupadas por outra raza,
Mega capucane ang cubayon;               a nosa cultura e costumes substituídas.
Mabual agra qui ring lunson,                 Severamente destruída, a comunidade ficará;
Mabuen cagra quing cubayon,              conquistada ao igual ca o resto de illas.           
(Lopez, sen data, en Brewer 2001)

Período de revoltas ata a Ocupación Estadounidense
Cumpríronse as predicións de Cariapa? Se cadra eran certas na experiencia das babaylan. Aínda que as rebelións do século seguinte non mencionan a participación de ningunha muller, coa excepción de Gabriela[footnoteRef:19], a muller de Diego Silang que se levantou en armas na provincia de Ilocos en 1762. Non se menciona ningunha muller ou mulleres implicadas na resistencia ou na loita contra os españois. Podería ser isto porque non se fixo investigación seria ao respecto? En calquera caso, si existe unha mención á participación das mulleres nas actividades políticas. Esta é a ben coñecida “Carta das mulleres de Malolos” que entregaron ao Gobernador Xeral Valeriano Weyler o 12 de decembro de 1888.[footnoteRef:20] Asinada por vinte mulleres ricas do clan mestizo de Sangley, non tiñan medo de pedirlle ao gobernador que abrise unha escola na que puidesen aprender castelán, así como outras materias ás que as mulleres non tiña acceso naquel momento. Aprender castelán tiña implicacións políticas. Mesmo os homes e a poboación en xeral non sabía ler nin escribir en castelán, excepto as poucas persoas que puideran ir á universidade en Manila ou en España. O párroco sempre sabotaba calquera intento de ensinar castelán, dado que eran eles, os relixiosos que levaban moito tempo asignados ás Filipinas, quen estudaban e aprendían as linguas autóctonas. Por outra banda, as autoridades vidas de España que eran destinadas por breves períodos de tempo non entendían estas linguas. Os frades convertíanse na vía de comunicación do “indio” co goberno colonial español (Tiongson 2004, 162-163).[footnoteRef:21] [19:  Nota MR: María Josefa Gabriela Cariño de Silang (Santa, 19 de marzo de 1731, Vigan, 20 de setembro de 1763) liderou unha rebelión en Ilocano despois de que o seu segundo home fose asasinado en 1763. Durante catro meses liderou o pobo antes de ser capturada e executada pola Capitanía Xeral das Filipinas. O goberno filipino declarou o día 20 de setembro festivo na súa honra.]  [20:  Nota de MR: A carta completa, escrita en castelán (nótese o interesante uso do feminino en frases como “vieja parienta”), di o seguinte: 
Nosotras las jóvenes que suscriben y algunas más ante V. E. con el debido respeto nos presentamos y exponemos: que deseosas de saber el rico idioma español, estimuladas y agradecidas por vuestro generoso espíritu de generalizar en el país la lengua de castilla; y no pudiendo aprenderla en los colegios de Manila, algunas por su escasa fortuna, otras por las apremiantes circunstancias en que se encuentran en sus casas, ni hacerla de día por estar ocupados en quehaceres domésticos más perentorios: Con tal propósito a V. E. humildemente suplicamos se nos conceda una escuela nocturna en casa de una vieja parienta nuestra donde acudiremos en compañía de nuestras madres a recibir lecciones de gramática castellana bajo la ensenanza del profesor de latinidad retribuido por cuenta nuestra, quien en poco tiempo ha dado pruebas de aptitud para la enseñanza del castellano por el adelanto que manifestan sus discipulos, al paso que los maestros del pueblo, sin tratar por esto de ofender les en su profesión no han conseguido hasta la presente positives resultado. En gracia que no dudamos merece de la reconocida bondad de V. E. cuya importante vida, guarde Dios muchos años.]  [21:  Nota MR: Cómpre destacar a interesante relación de poder e de xénero que se deriva de quen ten acceso á lingua do colonizador e quen non.] 

Por iso a solicitude das mulleres de Malolos foi un acto afouto que levantou a ira do párroco e que foi celebrada por Rizal, Del Pilar, Lopez Jaena e outros grupos reformistas da época. Cómpre lembrar que durante todo o período colonial europeo, os frades construíron as mulleres como modestas e servís.[footnoteRef:22] Se se lles permitía elixir unha profesión tiñan que estar satisfeitas con ser madre de familia ou madre (monxa) no convento. Estas mulleres eran diferentes: tanto en acto como en espírito eran descendentes das babaylan. Sabían que, ao estudar castelán, non só ían aprender aritmética, xeografía e historia. Co seu mestre, Teodoro Sandico, que ofrecía as sesións de estudo na casa delas, sabían que podían falar con liberdade do que acontecía dentro e fóra do país. Cando a Revolución estoupou no ano 1896, as mulleres de Malolos apoiaron totalmente o movemento katipunero[footnoteRef:23]. Moitas delas contribuíron con fondos, serviron de mensaxeiras para misivas perigosas utilizando métodos creativos. Nas faldriqueiras levaban arroz con peixe seco e carne de carabao curada ben envolta en follas de banana.[footnoteRef:24] Tamén transportaban mensaxes na dobra dos seus vestidos tradicionais ou ás veces envoltas na roupa interior ou nos moños. Igualmente agochaban coitelos (bolos), dentro dos petos das súas longas saias. Usaban os chales ou mantelos para dar sinais aos katipuneros. Cando unha saia se levaba do revés quería dicir que ían perdendo a batalla. Se as mulleres vestían de vermello, quería dicir que seguisen combatendo. Para agochar armas, metíanas debaixo das saias longas e anchas mentres ían nos carros tirados por cabalos (Tiongson 2004, 192). [22:  Nota MR: Nótese a ironía de pensarmos que as culturas occidentais somos as que “inventamos” os dereitos das mulleres, cando o que todo este texto destaca é que o único que exportamos foi, precisamente, a opresión das mulleres e doutros suxeitos disidentes.]  [23:  Nota de DL e MR: Este é o nome para as persoas que se uniron ao grupo revolucionario KKK(Kataastaasan, Kagalanggalangang Katipunan ng mga Anak ng Bayan, que se traduciría como “Suprema e Venerable Asociación das Fillas e Fillos do Pobo”, se ben a miúdo a palabra “anak”, de xénero neutro, se traduciu historicamente en masculino tanto en castelán como en inglés), organizado en 1896 para rebelarse contra a colonización española. A sociedade secreta foi fundada por Andres Bonifacio e é interesante que a palabra katipunan ten a mesma raíz ca tipon, que en tagalog significa “colleitar”. En tagalog, por influencia do castelán, é habitual declinar a palabra katipunera ou katipunero dependendo do xénero da persoa que integra a sociedade.]  [24:  Nota de DL: Como comida para as persoas que estaban na revolución.] 

Entre as mulleres de Malolos algunhas das que se identificaron como integrantes da loita katipunera foron Basilia Villarino Tantoco, Mercedes Reyes Tiongson e Alberta Santos Uitangcoy (Tiongson 2004, 317, 356, 392).
Moita xente coñece o relato que o profesor Teodoro A. Agoncillo inclúe no seu libro The Revolt of the Masses sobre as mulleres afiliadas ao katipunan[footnoteRef:25]. Entre esas mulleres estaban Josefa Rizal (Presidenta), Gregoria de Jesus (Vicepresidenta), Marina Dizon (Secretaria) e Angelica Lopez Rizal (Tesoureira). Entre as primeiras integrantes atopamos a Delfina Herbosa Rizal (filla de Lucia Rizal) e Trinidad Rizal, (Soriano 1995, 106). Seguramente se sentían atraídas polas ensinanzas da katipunan que indicaban que todo o mundo, independentemente da cor de pel, da clase social e de seren mulleres ou homes eran iguais e que todas as persoas da katipunan eran kapwa, é dicir, seres humanos completos. O respecto polas mulleres quedou claro na Kartilya ng Katipunan (a Cartilla ou guía de quen integraba a katipunan) que dicía que as mulleres debían ser tratadas como compañeiras de loita e que tiña que haber protección ante a violencia contra as mulleres. O seu papel era gardar selos e documentos sensibles da sociedade secreta que tiña como fin rematar co colonialismo e a escravitude que trouxeran os españois ás Filipinas. Estas tarefas non eran fáciles e ademais resultaban extremadamente perigosas, pero as mulleres non tiñan medo. Tamén servían de tapadeira para xuntanzas secretas dos katipuneros, ao organizar festividades, sesións de canto e bailes nas súas casas para encubrilas. Parte das súas tarefas era tamén recadar fondos (Agoncillo 1956, 55-56). Gregoria de Jesus experimentou o perigo de levar documentos na escuridade da noite a lugares arredados, tamén manexou armas, durmiu no chan, pasou fame e bebeu auga sucia no fragor da batalla (Alzona 1964, 17). [25:  Nota de MR: Teodoro Andal Agoncillo (1912 – 1985) foi un historiador filipino e pioneiro na investigación das revolucións filipinas. O libro citado é a súa obra máis coñecida.] 

As katipuneras tiñan a afouteza e a forza para loitar pola liberdade do país, características que herdaron das súas antepasadas babaylan. Aquí tamén cómpre incluír as integrantes da Masoneria que estableceron a súa propia loxa como Rosario Villaroel, Narcisa Rizal, Josefa Rizal, Angelica Lopez Rizal, Perfecta Mendoza Legaspi, Salud Lanuza, Sixta Fajardo, Valeria Legazpi (Dery 2002, 27). A masonería era daquela a organización máis anticlerical. Nese momento os frades eran os “among” ou “señores” máis odiados polas mulleres, sobre todo por aquelas que xa tiñan conciencia política e que se unían á rebelión.
Agueda Esteban amosou a mesma coraxe. Estaba co seu home e compañeiro katipunero e non tiña medo de introducir secretamente balas, chumbo, cobre e outros materiais necesarios para crealas. Tamén difundía de forma eficiente información necesaria para as batallas (National Library of the Philippines 1965). Podemos lembrar a afouteza de Trinidad Tecson de San Miguel (Bulancan) e cantas veces se uniu ao Xeneral Gregorio del Pilar na batalla. Foi un fito extraordinario como defendeu a entrada da cova Biak-na-Bato mentres as e os seus camaradas tentaban escapar. Case morre. A maiores, deu primeiros auxilios ás persoas feridas e enfermas, algo moi admirable, pero sen dúbida perigroso e un acto de servizo á revolución. Outra muller que se converteu en Xenerala pola súa participación coñecida na batalla de Laguna foi Agueda Kahabagan. Describíana como vestida de branca e cun bolo na man. Era de Sta Cruz (Laguna) e moitas veces entrou en batalla co Xeneral Miguel Malvar e o Xeneral Artermio Ricarte na revolta da provincia de Laguna[footnoteRef:26] (Soriano 1995, 66). De Pototan Iloilo[footnoteRef:27], tamén lembramos outra muller que tiña notables capacidades á hora de usar armas de fogo e montar a cabalo, o seu nome é Teresa Magbanua. Entrou en combate cos seus irmáns (Elias e Pascual) que lideraban o exército revolucionario. Fixo o mesmo na guerra Filipino-Americana: uniuse á revolución como unha máis (Soriano 1995, 74-76). Non eran diferentes das babaylan que lideraron as revoltas xunto coas súas comunidades. Loitaban polo seu país, polas súas familias e por elas mesmas. [26:  Nota DL: Illa de Luzon.]  [27:  Nota de DL: Illa de Bisaias] 

A contribución das mulleres á revolución non debe subestimarse, mesmo se a revolución sempre se concibiu como un dominio masculino. Entre moitas outras cousas que as mulleres facían, como alimentar e dar abeiro ás tropas de katipuneros, daban apoio económico, como fixo Melchora “Tandang Sora” Aquino, pois, como é posible que un exército famento loite? Polos seus actos, Tandang Sora foi enviada ao exilio en Guam xunto con Apolinario Mabini, Artemio Ricarte e moitas outras persoas. Aos oitenta anos (como as babaylan que adoitaban ser mulleres de idade avanzada), por que a tiveron que meter na cadea no estranxeiro? Unha nota interesante sobre Tandang Sora era que tamén era coñecida como menciñeira no seu lugar, utilizaba plantas e raíces (Soriano 1995, 12). Unha das súas funcións era gardar as bandeiras.[footnoteRef:28] Foi Gregoria de Jesus quen coseu a bandeira da katipunan. Marcella Agoncillo, Delfina Herbosa Rizal e Lorenza Agoncillo coseron a bandeira da Primeira República de Malolos. Se non houbese mulleres leais á revolución, que bandeira se izaría na guerra ou na vitoria? Outro papel importante era atender a quen ferían ou enfermaba na batalla. Non era este un dos papeis máis importantes das babaylan, curar e atender as persoas enfermas? As mulleres de Malolos e as integrantes da katipunan tamén se ocuparon disto. En todo o período da Revolución e da Ocupación Americana convertéronse en integrantes da Cruz Roja para axudar as persoas feridas e enfermas na batalla. Trinidad e Josefa Rizal[footnoteRef:29], as mulleres de Malolos, eran integrantes distinguidas da Cruz Vermella. [28:  Nota de MR: É interesante lembrar aquí que a primeira bandeira galega foi elaborada por centos de mulleres de Sada das que nunca se rexistrou o nome.]  [29:  Nota de DL: Irmás de Jose Rizal, autor de Noli Me Tangere e El Filibusterismo, dúas obras literarias fundamentais na revolución contra España.] 

Outras mulleres convertéronse en mestras e xornalistas neste período, como Rosa Sevilla e Florentina Arellano. Ambas eran escritoras no cadro de La Independencia, o xornal da Revolución con Antonio Luna á cabeza. Pódese colixir que os seus escritos sensibilizaron o país e animaron a loita naqueles tempos. Debemos lembrar que as babaylan cantaban poemas épicos durante as crises ou mesmo, cando non había ningunha, cantaban sobre o pasado para non esquecer e manter a unidade da comunidade independentemente do seu fado. Cando o goberno estadounidense ofreceu ás mulleres que se fixesen pensionada (é dicir, ter educación gratuíta na universidade no país ou nos Estados Unidos), non dubidaron. As mulleres fixéronse doutoras, farmacéuticas, avogadas, traballadoras sociais, historiadoras. Non era isto un regreso aos papeis das antigas babaylan? Se cadra a sabedoría, as capacidades de liderado e as capacidades orientadas ás persoas das mulleres non lles pasaron desapercibidas ao goberno estadounidense. Por iso os colonizadores inmediatamente buscaron atraer as mulleres á súa causa ofrecéndolles organizar un grupo de mulleres para poderen intervir en política.[footnoteRef:30] Asumiron que as filipinas poderían reforzar de forma efectiva o goberno estadounidense das illas. Porén, os colonizadores fracasaron e ficaron pampos. As mulleres rexeitaron a oferta e, segundo Concepcion Felix, que era unha estudante moza naquela altura a quen Fiske Warren lle fixo a oferta (membro da Anti-Imperialist League de Boston. U.S.A.), as mulleres non tiñan poder suficiente para entrar en política (Felix-Rodriguez 1961). Porén, Concepcion Felix-Rodriguez estableceu a Asociacion Feminista Filipina en xuño de 1905 xunto con Trinidad Rizal, Maria Arevalo, Sofia Reyes, Teresita Solis, Clemencia Lopez, Bonifacia Delgado Barretto, Helen Wilson, Asuncion Soriano, Maria del Soriano, Elisa de Sityar, Leandra Feliciano e Maria Francisco como primeiras integrantes e fundadoras (Subido 1955, 16-17). [30:  Nota de MR: Novamente é interesante reflexionar como cada poder colonial usa a lingua e as mulleres para os seus fins e como elas seguen os seus propios intereses.] 

Neste período de loita para as filipinas, o espírito das babylan fica evidente nos seus papeis e interlocucións políticas, aínda que isto non era explícito na súa consciencia e palabras. Como Concepcion Felix, Clemencia Lopez tamén se negou a priorizar o “sufraxio feminino” nas Filipinas. Antes de fundar a Asociacion Feminista Filipina, Lopez foi convidada pola Massachusetts Women Suffrage Association o 29 de maio de 1902. Explicou en inglés (lingua que mesmo coñecía ben!) o seguinte:
Creo que ambas arelamos o mesmo obxectivo: vosoutras o dereito a participar na vida do voso país, nosoutras o dereito a ter un país no que participar da vida. Mentalmente, socialmente e en case todas as relacións vitais, as mulleres do noso país somos vistas como iguais aos homes do noso país... esta igualdade das mulleres das Filipinas non é nada novo. Non foi introducida dende Europa... Moito antes da ocupación española, o pobo xa era civilizado e existía este respecto e igualdade para as mulleres... No nome das mulleres filipinas, pídolle á Massachusetts Woman Suffrage Association que faga todo o posible para remediar toda a desgraza e infortunio que asolaga o meu infeliz país. Vosoutras podedes facer moito para que cesen os horrores e as crueldades que teñen lugar hoxe en día nas Filipinas e podedes insistir nun rumbo máis compasivo... tedes que entender que o único que defendemos é a liberdade do noso país, igual que vosoutras loitastes durante anos pola mesma liberdade...
(American Social History Productions 2018)

Por que ambas se negaron a facer campaña polo dereito ao voto das mulleres? (Naquela altura o sufraxio feminino tampouco fora conseguido nos Estados Unidos). Cal era o foco da Asociacion Feminista Filipina (AFF)? O discurso de Clemencia Lopez indicaba por que quería que os Estados Unidos desistisen de tratar de xeito horrible as Filipinas, que actuasen de xeito solidario co pobo filipino que seguía loitando pola independencia. Se analizamos os proxectos da AFF, veremos que financiaban Gota de Leche (1906), que logo se transformou en La Proteccion de la Infancia (1907). Estas dúas institucións producían leite pasteurizado que se distribuía ás mais lactantes (Subido 1955, 7-9). Por que o leite pasteurizado? Segundo o estudo de Ronaldo B. Mactal, a mortalidade infantil era bastante elevada en Manila e nas provincias lindeiras nos anos 1901-1910. Neste estudo, o 50% das crianzas de 0 a 5 anos morría debido ao beriberi, unha doenza relacionada coa deficiencia da vitamina B entre as mais lactantes (Mactal 2003, 7-8). Cales eran as razóns para esta situación entre as mais? Mactal non ofrece máis respostas. Segundo outro traballo de fin de master (Mangahas 1994), a guerra Filipino-Americana levou á morte de 2/3 da poboación de carabao nas Filipinas. Por que? Porque os estadounidenses usaban a “guerra india” para subxugar a guerra de guerrillas da poboación filipina. Que é a “guerra india”? Matar os búfalos, que eran a fonte de alimento e roupa para o inverno dos pobos orixinarios das Américas, o cal os obrigaba a renderse. Como di este traballo de fin de master, parece que os estadounidenses fixeron o mesmo cos carabaos das Filipinas. Debido a isto, a poboación non era capaz de plantar arroz, o cal levou a unha crise alimentaria. Como resultado, o apoio da poboación á guerrilla diminuíu e a xente víase obrigada a traballar en campos de traballo para non morrer da fame (Mangahas 1994). É probable que mesmo despois da guerra, o efecto da “guerra india” permanecese. Coa perda do arroz vermello como fonte tradicional de alimento rico en vitamina B, é probable que os estadounidenses importasen arroz branco para substituílo e comezasen a moer o arroz, o cal leva a unha maior perda de vitamina B, que acabou afectando a saúde das mais durante o aleitamento. Podemos inferir que esta era unha das razóns polas cales Clemencia Lopez falaba de que se detivese a opresión inhumana do pobo filipino na guerra Filipino-Americana. Polo tanto, o foco das “sufraxistas”[footnoteRef:31] no traballo de Gota de Leche evitaba que as Filipinas quedasen despoboadas naquela altura. Cando dúas feministas, Catherine Chapman Catt (estadounidense) e Aleta Jacobs (holandesa) viñeron ás Filipinas no ano 1912, a Asociacion Feminista Filipina novamente se negou a priorizar o dereito ao voto. Pola contra, as “sufraxistas” centráronse na protección da infancia e na saúde das mulleres (Subido 1955). [31:  Nota de MR: Este termo está en inglés no orixinal e semella non referirse, como se explica, ás sufraxistas como defensoras do sufraxio, senón como movemento (proto)feminista, de aí as aspas.] 

Está claro que estas “sufraxistas” posuían o espírito das babaylan. Primeiro reforzábanse a elas mesmas, as súas casas e o seu país antes de buscar o dereito individual do voto. Isto reflectíase no principio director do movemento “sufraxista” das mulleres: “Por Deus, o país e o fogar” (Cruz 1971, 5). Neste caso, seguían sendo coherentes coa visión do mundo das babaylan co espazo do ceo e da terra, do fogar e da guerra, do país e do eu como todos ao mesmo nivel e relacionados como unha totalidade. Xa que logo, con esta medida, a participación das mulleres no movemento reformista, na katipunan e no movemento sufraxista debería ser tratado como igual e non separado da participación dos homes na Revolución e na ocupación estadounidense: o obxectivo era a liberdade e a boa vida para o pobo filipino.


BIBLIOGRAFÍA
Agoncillo, Teodoro A. 1956. The Revolt of the Masses. Quezon City:                                                           University of the Philippines. 55-56.
Alzona, Encarnacion. 1964. “Gregoria de Jesus: Autobiography.” Julio Nakpil and the Philippine Revolution with the Autobiography of Gregoria de Jesus. Manila: Academic Publishing Corporation. 
American Social History Productions. 2018. “A Filipina Activist Appeals to the New England Woman’s Suffrage Association.” HERB: Resources for Teachers. http://herb.ashp.cuny.edu/items/show/1263#document. Inakses Setyembre 5.
Blair, Emma Helen at James Alexander Robertson. 1903-1909. “The Philippine Islands 1493-1898,” Vols. 1-55. Project Gutenberg (2004). https://www.gutenberg.org/ebooks/search/?query=The+Philippine+Islands+14931898+blair+robertson.
Brewer, Carolyn. 2001. Holy Confrontation (Religion, Gender, and Sexuality in the Philippines, 1521-1685). Manila: Institute of Women’s Studies, St. Scholastica’s College
Cruz, Fely de Jesus. 1971. The National Federation of Women’s Clubs of the Philippines. Golden Anniversary Publication. 5.
Dery, Luis C. 2002. Alay sa Inang Bayan. Manila: The National Historical Institute
Felix-Rodriguez, Concepcion. 1961. Talumpati, Publikasyon ng Ikaapatnapung Anibersayo ng National Federation of Women’s Clubs. 7-8.
Guerrero, Milagros C. 2000. “The Babaylan in Colonial Times: Desecrated Bodies.” Nasa Gender/Bodies/Religions, ni Sylvia Marcos. Cuernavaca, Mexico: ALER. 167-179, 170, 175-176.
Loarca, Miguel de. 1582. “Relacion de las Yslas Filipinas.” Nasa The Philippine Islands, 1493-1898, Vol. 5 1582-1583 pinamatnagutan nina Emma Helen Blair at James Alexander Robertson. Project Gutenberg (2004). 172-173. https://www.gutenberg.org/ebookds/16501.
Lopez, Gregorio. 2001. “Annual Letter of 1609-1610, nabanggit sa Repetti, The Society of Jesus in the Philippines.” Nasa Holy Confrontation (Religion, Gender, and Sexuality in the Philippines, 1521-1685) ni Carolyn Brewer. Manila: Institute of Women’s Studies, St. Scholastica’s College.
Mactal, Ronaldo B. 2003. Mga Sakit Pambata Bilang Pangunahing Sanhi ng Kamatayan sa Maynila, 1901-1910. Papel na binasa sa National Philippine Studies Conference. Quezon City.
Mangahas, Fe B. 1994. Bulacan Military Resistance to American Occupation and Early Pacification Campaigns, 1899-1901. M.A. Thesis, Ateneo de Manila University, Quezon City.  
Mangahas, Fe B. 2000. “Babaylan in Dance Ritual at Spanish Contact: Sacral Vessel of Spirituality and Power.” Nasa Gender/Bodies/Religions ni Sylvia Marcos. Cuernavaca, Mexico: ALER 155-166.
Mangahas, Fe B. 2006. “The Babaylan Historico-Cultural Context.” Nasa Centennial Crossings: Readings on Babaylan Feminism in the Philippines pinamatnagutan nina Fe B. Mangahas at Jenny R. Llaguno. Quezon City: C&E Publishing, Inc.41.
Martin-Meras, Ma. Luisa at Ma. Dolores Higueras. 1975. “La hislmia de las islas e indios de Bisayas del Padre Alcina 1668.” Madrid: Instituto Historico de Marina. Nasa The Philippine Islands, 1493-1898, Vol. 30 1640 pinamatnagutan nina Emma Helen Blair at James Alexander Robertson. Project Gutenberg (2004). 167-171. https://www.gutenberg.org/ebookds/39054.
Pambansang Aklatan ng Pilipinas. 1965. Eminent Filipinos. Microfilm Division Roll No. 2, Item No. 3.
Pigafetta, Antonio. 1521. “Primo Viaggio Intorno Al Mondo 1519-1522.” Nasa The Philippine Islands, 1493-1898, Vol. 33 pinamatnugutan nina Emma Helen Blair at James Alexander Robertson. Project Gutenberg (2004). 167-171. https://www.gutenberg.org/ebooks/42884.
Soriano, Rafaelita Hilario. 1995. Women in the Philippine Revolution. Quezon City. 12, 66, 74-76, 106.
Subido, Tarrosa. 1955. The Feminist Movement in the Philippines, 1905-1955. Manila: National Federation of Women’s Clubs. 7-9, 16-17.
Tiongson, Nicanor G. 2004. The Women of Malolos. Quezon City. Ateneo de Manila University Press. 162-163
